Χουάν Βαλέρα ι Αλκαλά Γκαλιάνο

Ο Χουάν Βαλέρα ι Αλκαλά Γκαλιάνο (Juan Valera y Alcalá Galiano, 18 Οκτωβρίου 1824 -  18 Απριλίου 1905) ήταν ένας από τους μεγαλύτερους Ισπανούς συγγραφείς του 19ου αιώνα. Γεννήθηκε στην πόλη Κάμπρα (Cabra) της Ανδαλουσίας στις 18 Οκτωβρίου 1824 και σπoύδασε στο Πανεπιστήμιο της Σαλαμάνκα. Το 1847 ακολούθησε διπλωματική καριέρα. Έλαβε μέρος σε πολλές διπλωματικές αποστολές, ενώ στα 1893 - 1895 υπηρέτησε ως πρεσβευτής στη Βιέννη.

Ο Χουάν Βαλέρα έγραψε πολυάριθμες μελέτες ιστορικοπολιτικού, φιλοσοφικού και θρησκευτικού περιεχομένου. Σημαντικό είναι και το μεταφραστικό έργο του, μεταφράζοντας στα ισπανικά, μεταξύ άλλων, τον "Φάουστ" του Γκαίτε. Τα μυθιστορήματά του διακρίνονταν για το ρεαλισμό τους και την ψυχολογική διεισδυτικότητα και την ανατομία της ανθρώπινης ψυχής. 

Ανάμεσα στα πιο σημαντικά μυθιστορήματά του ξεχωρίζουν:  Πεπίτα Χιμένεθ (Pepita Jimenez,1874,:ελλ. μτφ. Αντώνιος Φρασσίλης, Αθήνα, 1888 ), - που είναι το αριστούργημά του και έχει μεταφραστεί σε πολλές γλώσσες, -  "Las ilusiones del doctor Faustino" (1875), "El comendador Mendoza" (1877), "Dona Luz" (1878), "Juanita la Larga" (1895), "Genio y figura" (1897) και "Morsamor" (1899).  

Ένα περίτεχνο μνημείο, αφιερωμένο στον Χουάν Βαλέρα, βρίσκεται στην κεντρική λεωφόρο Πασέο δε Ρεκολέτος (Paseo de Recoletos) της Μαδρίτης, φιλοτεχνημένο το 1928 από τον Ισπανό γλύπτη Lorenzo Coullaut Valera, 1876 - 1932). Στη βάση του μνημείου εικονίζεται η νεαρή ηρωίδα του Χουάν Βαλέρα Πεπίτα Χιμένεθ.

Παραπομπές

Πηγές
 Εγκυκλοπαίδεια Πάπυρος-Λαρούς-Μπριτάνικα, λήμμα "Βαλέρα υ Αλκαλά Γκαλιάνο, Χουάν", τόμ. 13ος, Εκδόσεις Πάπυρος, Αθήνα, 1996.

Ισπανοί συγγραφείς
Ισπανοί μυθιστοριογράφοι
Ισπανοί μεταφραστές